**História TJ Družstevník Opatová n/V.**

**Na počiatku boli góly (1923 – 1988).**

*Na začiatky organizovanej telovýchovy a športu v Opatovej si zaspomínali v 80. rokoch 20. storočia občania* ***Štefan Baluška*** *(nar. 1912) a****Štefan Dužek*** *(nar. 1909. Ich spomienky zapísal* ***Karol Sreklý****. Informácie z novšieho obdobia do roku 1988 poskytli* ***Ján Siran*** *a****Stanislav Vančo****.*

*Podľa pamätníkov prvé futbalové zápasy v Opatovej sa hrali už roku 1923 na Sihoti v časti chotára, ktorá sa volala pod klietkami. Chodilo sa tam cez Tepliansky potok. Futbalisti i fanúšikovia prechádzali cez potok na mieste prechodu, ktorý sa volal Brodek. Pamätníci spomínali, že ich generácia začínala hrávať priateľské futbalové zápasy po roku 1929. „Hrali sme s mužstvami z okolia, najmä Trenčianskych Teplíc, Trenčianskej Teplej, Kubrej, Trenčianskej Turnej, Skalky ale i v Bolešove. Boli to priateľské zápasy, ktoré sme hrali jednak doma a následne po dohode u nich. Určitú dobu sme hrávali predzápasy pred majstrovskými zápasmi TTS na trenčianskom ihrisku. Často nás odviezol Anton Dužek, ktorý mal koňa a vozíček, na ktorý sme posadali a išli hrať.“ Spomínali najmä na príhodu, ktorá sa stala v súvislosti so zápasom v Skale. Do blízkej Skaly cez Váh išli futbalisti loďkou – hajovom. Tam sa dostali dobre. Keď išli naspäť, voda vo Váhu medzičasom stúpla. Prudká voda prevrátila čln, ale boli šťastný, že sa nikto neutopil, lebo v starom neregulovanom koryte rieky bolo veľa nebezpečných miest, najmä spodné víry a dosť ľudí v minulosti sa tam utopilo.*

*Pamätnici uviedli, že nadšenie pre futbal a túžba vyhrávať zápasy boli veľké aj (ako hovorili) „cez šetky nesnáze“. Hrávalo sa na pasienkoch, kde sa kravy pásli. Medzi staršími spoluobčanmi nebolo porozumenia pre futbal. Neskoršie bolo vybudované ihrisko Pri štrkovej jame. Plochu ihriska si hráči upravili a „vylajnovali“. Drevo na futbalové brány sa sami zaobstarali v horách. Prvé dresy si zakúpili od mužstva v Trenčianskej Turnej za vlastné peniaze. Z vtedajších najstarších hráčov pamätníci uviedli brankárov* ***Ivana Bacu*** *a****Štefana Vánika****, obrancov – „bekov“* ***Arpáda Wiedermana*** *a****Jozefa Harvana,*** *ďalšími hráčmi s prvej generácie boli* ***Štefan Baluška, František Parák, Štefan Dúžek, Štefan Oravec, Viktor Porada, Vojtech Porada, Viktor Sedlák, Štefan Nerad, Jozef Báž, Karol Semera, Jozef Kališ, Štefan Svrbík, Felix Vančo, Štefan Vančo a Otto Štrauch.***

*História organizovanej telovýchovy a športu v obci sa začala roku 1951. Podľa spomienok* ***Jána Sirana*** *v máji 1951 sa vytvoril dočasný výbor, ktorého cieľom bolo založiť Telovýchovnú jednotu Sokol Opatová nad Váhom. Iniciátorkou založenia športovej organizácie bola miestna učiteľka* ***Anna Hlubocká.*** *Členmi prvého výboru TJ Sokol boli predseda* ***Jozef Basila*** *tajomník* ***Pavol Závodsky****, hospodár* ***Ladislav Dianovský****, pokladník* ***Štefan Žufa****, náčelník* ***Rudolf Pagáč****, členmi* ***Anna Hlubocká*** *a****Štefan Rekem****. Každý člen výboru vložil do základného fondu telovýchovnej jednoty po 200Kčs (korún československých).*

*Prvý oddiel TJ Sokol Opatová, ktorý sa vytvoril bol futbalový. Výbor požiadal o materiálnu pomoc Telovýchovnú jednotu Merina Trenčín. Ona darovala futbalistom 16 párov starších kopačiek a dresov. Kopačky zadarmo opravil miestny obuvník* ***Alojz Košút.*** *Už na jeseň**výbor TJ Sokol prihlásil futbalové mužstvo dospelých mužov do okresnej súťaže. Ihriskom bola jednoducho upravená a vyznačená plocha pri Váhu. Tam sa hrával futbal do roku 1953, kedy ihrisko pohltila postupujúca regulácia koryta Váhu a výstavba prívodného kanála pre trenčiansku hydroelektráreň. Miestny národný výbor dňa 1.júna 1953 rozhodol o pridelení novej plochy pre futbalové ihrisko v blízkosti železničnej zastávky – v priestore medzi súkromnými záhradami a vtedajším korytom potoka. Vtedajšia výstavba futbalového ihriska si vyžiadala náklady v sume 28.000Kčs. Telovýchovná jednota peniaze prevažne získala z organizovania tanečných zábav a divadelných predstavení, ktoré s mládežou nacvičoval* ***Karol Majdan.***

*V roku 1955 sa konala 1. celoštátna spartakiáda. Okrem desiatok cvičencov z obce na okresnej spartakiáde v Trenčíne aj cvičenia v Prahe sa z Opatovej zúčastnilo 7 mužov. Žiaľ, v činnosti TJ Sokol nastala dočasná stagnácia. Rozpadlo sa aj mužstvo dospelých futbalistov. Jediným aktívnym zostal futbalový kolektív žiakov, ktorých viedol* ***Karol Steklý,*** *vtedajší predseda TJ. Zo žiackeho vytvoril neskôr dorastenecký kolektív. Mladí futbalisti cestovali za súpermi po okrese najčastejšie na bicykloch. Hrávali v kopačkách, štulpniach a dresoch po dospelých futbalistoch. Dosť často si ich medzi „predzápasovým“ futbalovým stretnutím a nasledujúcim zápasom jednoducho vymenili mladší so staršími futbalistami. Hoci dorastenci boli úspešný, do vyššej okresnej súťaže postúpiť nemohli, pretože výbor TJ a ani ich tréner* ***Karol Steklý*** *nemali peniaze na povinnú „kauciu“ – 500 korún. Toľká zálohová zábezpeka bola predsa len veľký peniaz, predstavovala približne polovicu priemernej mesačnej výplaty kvalifikovaného robotníka.*

*S podporou okresných telovýchovných orgánov, vznikol okolo roku 1960* ***oddiel ľadového hokeja.*** *Jeho vedúcim sa stal František Masaryk. V nasledujúcom niekoľkoročnom období dosiahli opatovský hráči ľadového hokeja nejeden úspech. Športovými výsledkami a vystupovaním sa hokejový oddiel pričinil o dobré meno obce v okrese a kraji.*

*Priaznivý obrat v činnosti TJ Sokol nastal v 60. rokoch. V roku 1964 opäť vzniklo súťažné futbalové mužstvo dospelých, ktoré od jari začalo hrať v okresnej súťaži. Činnosť telovýchovy oživili najmä mladší funkcionári, medzi nimi* ***Alfonz Kuzma, Milan Basila, Ján Siran*** *a ďalší. V tom čase organizovali aj zaujímavý Beh oslobodenia obce vo viacerých kategóriách. Beh desiatok športovcov sa konal po obidvoch stranách potoka – od križovatky hradskej s potokom hore dedinou až po kostol a naspäť dolu dedinou. Príťažlivými pre najmenších športovcov sa stali športové podujatia k Medzinárodnému dňu detí.*

*Roku 1966 vznikol* ***oddiel pozemného hokeja****. Pri jeho zrode stáli* ***Milan Basila, Ondrej Ďuriš, Ivan Kobza*** *a ďalší mladí ľudia, neskôr obetavo pracoval najmä* ***Milan Drlička****. Tento oddiel dosiahol športové úspechy v celoštátnom meradle.*

*Smutná chvíľa v živote telovýchovnej jednoty a opatovských športovcov nastala* ***1. marca 1968****, keď pri požiari ľahol popolom drevený barák – majetok v správe Osvetovej besedy. V baráku mala telovýchovná jednota uložený inventár, z ktorého nezostalo nič. Udalosť bola o to horšia, že sa tak stalo krátko pred začiatkom jarných športových súťaží. Účinnú pomoc opatovským futbalistom poskytol* ***Okresný výbor Slovenskej telovýchovnej organizácie Trenčín****, a tiež viaceré vtedajšie futbalové oddiely z celoštátnej futbalovej ligy –* ***Sparta Praha, Liaz Jablonec a Jednota Trenčín****. Pomohli materiálne aj finančne.*

*Na výročnej členskej schôdzi* ***roku 1969*** *opatovskí športovci premenovali svoju telovýchovnú jednotu na* ***Slovan Opatová nad Váhom****. Súčasne vznikol nový oddiel – turistický. Oddiel pod vedením* ***Karola Gavendu*** *dosiahol vynikajúce aktivity a úspechy. V zimnom období sa darilo lyžiarskemu oddielu, ktorý v Opatovskej doline prevádzkoval vlastný lyžiarsky vlek, avšak v nasledujúcich rokoch pre nedostatočné snehové podmienky prestal oddiel pracovať.*

*Rok* ***1970 a viaceré nasledujúce*** *patria k najúspešnejším v histórii opatovského športu a Telovýchovnej jednoty Slovan Opatová. Napríklad pozemní hokejisti sa stali suverénnymi víťazmi slovenskej národnej ligy. Roku* ***1973 opatovský športovci*** *získali prvenstvo v okresnej súťaži najaktívnejších telovýchovných jednôt a TJ Slovan Opatová dostala čestný titul* ***Vzorná telovýchovná jednota****. V ročníku* ***1971 – 1972*** *sa darilo futbalovému mužstvu dospelých, ktoré* ***trénoval Silvester Kuzma****. Futbalisti pod jeho profesionálnym vedením postúpili do 3. triedy okresnej súťaže a hneď v ďalšom ročníku do okresnej ligy, v nej skončili na 2. mieste. Po tomto úspechu sa ujal futbalového mužstva* ***Stanislav Jelínek****. Pod jeho vedením* ***sa futbalisti prebojovali v ročníku 1974 – 1975 do 1.B triedy.***

*O rok v rámci* ***osláv 25. výročia založenia telovýchovnej jednoty v Opatovej*** *boli dané do užívania tribúna, šatne a sociálne zariadenia pri futbalovom ihrisku. Športovci budovali svojpomocne v tzv****. akcii „Z“.*** *Projekty vyhotovil* ***M. Cabala****, pričom na výstavbe sa podieľali nielen športovci. Pridali sa členovia aj ďalších organizácií z obce. Stovky brigádnických hodín pri výstavbe tohto objektu odpracovali* ***napríklad predseda MNV Gašpar Krakčík, Štefan Vánik, Alfonz Kuzma, Milan Zubo****, odbornými prácami pomohol* ***Karol Svrbík, Štefan Žuffa*** *a ďalší nadšenci a podporovatelia športu z obce. Na riadení telovýchovnej jednoty v tomto a nasledujúcich volebných obdobiach vo funkcii predsedu sa podieľali* ***Anton Žilkay, Štefan Masaryk, Vladimír Smolek a Štefan Vánik.***

*Dňa 10. februára 1977 so súhlasom vedenie miestneho Jednotného roľníckeho družstva sa premenovala telovýchovná jednota Slovan na TH Družstevník Opatová nad Váhom. V tomto roku sa uskutočnilo prvé stretnutie predstaviteľov opatovskej TJ a TJ Sokol Újezdec- Tešov, na ktorom dohodli hlavné body vzájomnej družobnej spolupráce.*

*Telovýchovná jednota Družstevník Opatová registrovala k 31. decembru 1987 celkom 154 členov, dva oddiely – futbalový, ktorý mal tri družstvá v okresných súťažiach a lyžiarsky oddiel. Aktívne boli oddiely turistiky a ZRTV. Na výročnej schôdzi v roku 1988 bol zvolený nový 15 – členný výbor TJ. Predsedom sa stal Anton Žilkay. Činnosť telovýchovnej jednoty podporovali viaceré organizácie z obce, najmä miestny Dozorný výbor spotrebného družstva Jednota. Výpomoc, vrátane finančnej, dostávala telovýchovná jednota od Jednotného roľníckeho družstva.*

*Rozličným perepetiám a udalostiam v histórii opatovského športu venovali občasnú pozornosť aj noviny a iné média. Tak napríklad napríklad obecný mesačník Opatovský ruch vo svojom 4. čisle zo septembra 1961 takto vyzýval k náprave nedostatkov na futbalovom ihrisku:*

*„Keď sa človek obzrie na naše futbalové ihrisko, neodnesie si dobrý dojem, nazdá sa, akoby videl pasienok s dvoma futbalovými bránami. Trávnik je neupravený, popreplietaný chodníkmi a cestičkami. Pred bránkami sú veľké nezarastené fľaky. Nerobí to dobré meno našej dedine. A toto všetko vidia i futbalisti z celého okresu. Nuž, športovci, musí to byť takto? Nie, treba aby ste vyhrnuli rukávy. V ústrety opatovskému športu vyjdú aj JRD a MNV. Len treba záujem najpovolanejších – športovcov. O koľko by bol krajší náš športový stánok obsiaty zeleňou, ohradený, s upraveným okolím! Je to utópia? Nie, to sú perspektívy a najmä reálne možnosti. Samozrejme, iba vtedy keď všetci i občania priložia ruky k dielu. Potom bude naše športovisko zdravšie i kultúrnejšie. Bude slúžiť vo väčšej miere všetkým, ktorí o šport majú záujem.*

*Pohľadnica z Opatovej bol názov článku v denníku Šport, ktorý bol uverejnený dňa 23. novembra 1963. Citujem z neho: „nestačil som otvárať oči, keď som videl to mravenisko detí a odrastenejšej mlade uprostred dediny. Podchvíľou sa z mraveniska vyrojili skupinky v teplákoch a cvičkách. Organizátorov som nevidel, ale našiel – iba dvoch. Robili časomeračov, zapisovateľov, organizátorov. Dvaja – Janko Siran a Alino Kuzma. O aké preteky vlastne išlo? O cezpoľný beh o majstra obce. Každý by musel mať radosť s veľkého záujmu mládeže... Dvom organizátorom sa podarilo vyrovnať súboj krčma kontra ihrisko... Stačí sa len poobzerať okolo obce, kto naháňa loptu v Hlinníku, kto tak sústredene skáče do diaľky, vrhá guľou či diskom. Mládeže plno, záujmu ešte viac. Stačilo by, keby starší obce pridali mladým viac odvahy, podali im pomocnú ruku a o víťazovi by nebolo pochyby.“*

*Československý šport o ďalšie štyri roky (6.septembra 1967)už mohol napísať: „...Hrajú nielen volejbal, ale aj futbal v okresnej súťaži, ľadový hokej v krajskom majstrovstve a pozemný hokej v II. Lige. Do 90 percent členov TJ sú aktívni športovci. Ešte donedávna mali spory s družstevníkmi, ktorý im vyšliapavali cez ihrisko chodník, dokonca urobili z ihriska takmer parkovisko. To sa zmenilo.“*

*História 1988 do súčasnosti (2021) „90 rokov Telovýchovnej jednoty a futbalu v Opatovej.“*